Komisijos reglamentas (EB) Nr. 969/90,
1990 m. balandžio 18 d.
nustatantis išsamias antrojo grūdų, jautienos ir sviesto skubaus suteikimo Rumunijai taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. vasario 22 d. Tarybos reglamentą (EEB) Nr. 456/90 dėl antrojo tam tikrų žemės ūkio produktų skubaus suteikimo Rumunijai [1], ypač į jo 4 straipsnio 2 dalį,
atsižvelgdama į 1986 m. vasario 25 d. Tarybos reglamentą (EEB) Nr. 467/86, nustatantį bendrąsias stojimo kompensacinių sumų grūdams sistemos taisykles atsižvelgiant į Ispanijos stojimą [2], ypač į jo 7 straipsnį ir atitinkamas nuostatas, susijusias su kitais susijusiais produktais,
kadangi turėtų būti numatytas Reglamente (EEB) Nr. 456/90 nurodytų produktų tiekimas, kurį vykdytų Rumunijos institucijų įgalioti operatoriai, kurie perimtų produktus paimant juos iš Komisijos nurodytų intervencijos atsargų;
kadangi tokį tiekimą turėtų reglamentuoti 1988 m. vasario 16 d. Komisijos reglamentas (EEB) Nr. 569/88, nustatantis bendrąsias išsamias intervencijos produktų naudojimo ir (arba) paskirties tikrinimo taisykles [3], su paskutiniais pakeitimais, padarytais Reglamentu (EEB) Nr. 948/90 [4], ir turėtų būti reikalaujamas išvežimo užtikrinimo iš Bendrijos muitinės teritorijos užstatas;
kadangi už šiuos produktus neturi būti mokamos jokios grąžinamosios išmokos, piniginio kompensavimo sumos ar stojimo kompensacinės sumos;
kadangi šiame reglamente numatytos priemonės atitinka visų atitinkamų Vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato išsamias Rumunijos institucijoms pagal Reglamentą (EEB) Nr. 456/90 skirtų grūdų, jautienos ir sviesto tiekimo taisykles.
2 straipsnis
1. Komisija skiria atsargas, iš kurių galima pasiimti produktų.
2. Produktai, laikantis atitinkamų produktų išvežimo iš sandėlių sąlygų, pateikiami asmenims, Rumunijos institucijų tinkamai įgaliotiems vežti ar vežusiems aptariamus produktus į Rumuniją.
3. Produktai suteikiami:
- pateikus šio straipsnio 2 dalyje nurodyto įgaliojimo originalą ir jį patikrinus,
- įgaliotam asmeniui pasirašius tinkamai užpildytą perėmimo sertifikatą, kurio pavyzdys pateikiamas priede.
Be to, produktus suteikianti agentūra pasilieka kiekvienos produktų partijos perėmimo metu pateiktų įgaliojimų kopiją ar fotokopiją.
3 straipsnis
1. Prekes išvežti leidžiama prieš tai pateikus valstybės narės, kurioje produktai suteikiami, intervencijos agentūrai:
- grūdų ir sviesto atveju - užstatą, lygų atitinkamo produkto supirkimo kainai, galiojančiai išvežimo iš sandėlio metu,
- jautienos atveju - 280 ekiu už 100 kg dydžio užstatą.
2. Šio straipsnio 1 dalyje nurodyti produktai suteikiami laikantis Reglamento (EEB) Nr. 569/88 nuostatų.
Reglamento (EEB) Nr. 569/88 3 straipsnyje nurodytame išvežimo važtaraštyje papildomai įrašomas toks tekstas:
"Skubi pagalba Rumunijai. Produktai, už kuriuos neturi būti mokamos jokios grąžinamosios išmokos, piniginio kompensavimo sumos ar stojimo kompensacinės sumos."
3. Užstatas grąžinamas pagal Reglamento (EEB) Nr. 569/88 4 straipsnį ir 13 straipsnio 1 dalies a punktą. 18 straipsnis netaikomas.
4 straipsnis
Reglamento (EEB) Nr. 569/88 priedo I dalyje ("Produktai, eksportuotini tokios pačios būklės, kokios buvo paimti iš intervencinių atsargų") įrašomas toks 62 punktas ir susijusi išnaša:
"62. 1990 m. balandžio 18 d. Komisijos reglamentas (EB) Nr. 969/90, nustatantis išsamias antrojo grūdų, jautienos ir sviesto skubaus suteikimo Rumunijai taisykles [5]."
5 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. balandžio 18 d.